Валери Иванов
Политическа зима

chitanka.info

Животът е строг — като Сталин.

Лицемерен живот — като Брут.

Вече ясно е — пътят към рая

идва с болка, недоимък и студ.

Заседават народните вождове —

всеки делник превърнаха в бреме.

За ковчезите — дал Бог гвоздеи!

На велможите за кого ли им дреме…

Вече няма приятели, близки.

Тази криза тотално съсича.

Не ни стоплят рокади и чистки.

Сърцето в гърдите се спича.

Няма изход, не трябват и крушки —

от половин век се лутаме в мрак!

И на Радой Ралин „лютите чушки“

не струват вече пукнат петак.

Анемични социални протести.

Отшумя параноята на народа.

Депутатите вихрят фиести.

Вапцаров и Ботев не са на мода.

Спри за миг, съвземи се, човече!

Виж, Родината в низост изпадна!

Черна котка ли път ни пресече…

или някой парите открадна?!

Има изход — Месия — Европа!

Хитлер крахна, но плащаме — ние!

Някой гроб на България копа.

Зима бяла на портите вие…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.